富豪B7L

富豪B7L係瑞典富豪出嘅一款低地台巴士底盤，喺1997年亮相，1998年公佈。佢重有掛接版本富豪B7LA。

富豪B7L有一副富豪D7C引擎打直擺喺車尾左邊，而水箱就擺喺引擎上邊。佢可以配唔同嘅單層及雙層車身，亦有啲係配富豪旗下嘅單層車身，以富豪5000或者富豪7000等名義賣。

富豪B7L/B7LA主要喺歐洲大陸用。歐洲大陸用開左軑車，富豪B7L嘅車尾設計令架車可以擁有全低地台車廂，而隻尾門可以擺到有咁後得咁後，方便乘客上落。不過呢個設計喺一啲用右軑車嘅地區就出現問題：富豪曾經向澳洲同埋英國推介B7L，以取代B10BLE，但啲巴士公司唔鍾意B7L個車尾設計搞到車廂空間細咗，結果B7L喺澳洲同埋英國都冇乜人肯要，令富豪改向呢兩個國推介富豪B7RLE。

富豪初時亦諗住向英國市場推出B7L底盤嘅低地台雙層城市巴士。喺1997年英國嘅Coach & Bus展覽曾經有一架配Plaxton President樣辦車身嘅富豪B7L展出，不過英國嘅巴士公司就嫌佢嘅尾輪跨太長，結果富豪喺1999年推出橫置引擎嘅富豪B7TL低地台雙層巴士。富豪B7L喺歐洲亦有以開篷雙層巴士形式出現，另外亦有三軸版B7L雙層巴士喺英國大格拉斯哥地區同埋丹麥行。

2005年，英國嘅Wright公佈佢新開發嘅電車形掛接巴士StreetCar。佢採用特別版富豪B7LA底盤，擁有好短嘅前輪跨，司機位喺頭軸上面，而水箱就搬咗上車頂。富豪同埋Wright總共出咗三四十架富豪B7LA／Wright StreetCar，由英國第一集團買入。

富豪B7L/B7LA喺2006年俾新嘅富豪B9L/B9LA取代。

巴士型號